KOMISIJOS SPRENDIMAS
2008 m. lapkričio 7 d.
dėl napropamido neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra šios medžiagos, registracijos panaikinimo
(pranešta dokumentu Nr. C(2008) 6281)
(Tekstas svarbus EEE)
(2008/902/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali per 12 metų nuo pranešimo apie šią direktyvą leisti teikti rinkai augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie nuo pranešimo apie šią direktyvą dienos rinkai jau tiekiami dvejus metus, kol šios medžiagos laipsniškai tiriamos pagal darbų programą.
(2)
Komisijos reglamentais (EB) Nr. 451/2000 (2) ir (EB) Nr. 1490/2002 (3) nustatytos Direktyvos 91/414/EEB 8 straipsnio 2 dalyje nurodytos darbų programos išsamios trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti dėl to, ar jas įtraukti į Direktyvos 91/414/EEB I priedą, sąrašas. Šiame sąraše yra napropamidas.
(3)
Napropamido poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal reglamentuose (EB) Nr. 451/2000 ir (EB) Nr. 1490/2002 išdėstytas nuostatas. Be to, šiais reglamentais skiriamos ataskaitas rengiančios valstybės narės, kurios pagal Reglamento (EB) Nr. 1490/2002 10 straipsnio 1 dalies nuostatas privalo pateikti atitinkamas vertinimo ataskaitas ir rekomendacijas Europos maisto saugos tarnybai (EMST). Danija paskirta ataskaitą apie napropamidą rengiančia valstybe nare, o visa būtina informacija buvo pateikta 2005 m. rugsėjo 6 d.
(4)
Valstybės narės ir EMST vertinimo darbo grupės posėdyje kartu persvarstė šią vertinimo ataskaitą ir 2008 m. kovo 26 d. pateikė Komisijai kaip EMST vertinimo tarpusavio peržiūros išvadas dėl veikliosios medžiagos pesticido napropamido keliamos rizikos (4). Šią ataskaitą valstybės narės ir Komisija apsvarstė Maisto grandinės ir gyvūnų sveikatos nuolatiniame komitete ir 2008 m. liepos 11 d. pateikė kaip Komisijos napropamido peržiūros ataskaitą.
(5)
Vertinant šią veikliąją medžiagą nustatytos tam tikros problemos. Visų pirma, remiantis turimais duomenimis buvo neįmanoma patikimai atlikti metabolito NOPA išplovimo į požeminį vandenį rizikos vertinimo. Be to, remiantis turimais duomenimis neįrodyta, kad rizika vandens organizmams ir žuvimis mintantiems paukščiams ir žinduoliams yra priimtina. Todėl remiantis turima informacija buvo neįmanoma padaryti išvadą, kad napropamidas atitiko įtraukimo į Direktyvos 91/414/EEB I priedą kriterijus.
(6)
Komisija paragino pranešėją pateikti pastabų apie tarpusavio peržiūros rezultatus ir apie tai, ar jis ketina toliau pritarti, kad ši medžiaga būtų įtraukta į priedą. Pranešėjas pateikė savo pastabas ir jos buvo atidžiai išnagrinėtos. Tačiau, nepaisant pranešėjo argumentų, nustatyta, kad minėtosios problemos negali būti išspręstos, o remiantis pateikta informacija atlikti ir per EMST ekspertų posėdžius apsvarstyti vertinimai neparodė, kad galima tikėtis, jog augalų apsaugos produktai, kuriuose yra napropamido, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl napropamidas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojanti augalų apsaugos produktų, kurių sudėtyje yra napropamido, registracija per nustatytą laikotarpį būtų panaikinta, nebūtų atnaujinama, o nauji produktai nebūtų registruojami.
(9)
Valstybės narės suteikiamas lengvatinis laikotarpis turimoms augalų apsaugos produktų, kurių sudėtyje yra napropamido, atsargoms sunaikinti, sandėliuoti, pateikti rinkai ir sunaudoti turėtų būti ribojamas iki dvylikos mėnesių, kad turimas atsargas būtų galima naudoti dar vieną auginimo sezoną, kartu užtikrinant, kad ūkininkai galės naudoti augalų apsaugos produktus, kurių sudėtyje yra napropamido, 18 mėnesių nuo šio sprendimo priėmimo.
(10)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalį, Komisijos reglamentu (EB) Nr. 33/2008 (5) nustatytas išsamias įgyvendinimo taisykles, siekiant įtraukti napropamidą į tos direktyvos I priedą.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga napropamidas neįtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra napropamido, registracija būtų panaikinta ne vėliau kaip 2009 m. gegužės 7 d.;
b)
nuo šio sprendimo paskelbimo dienos augalų apsaugos produktai, kurių sudėtyje yra napropamido, nebūtų registruojami arba perregistruojami.
3 straipsnis
Bet koks valstybės narės suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2010 m. gegužės 7 d.
4 straipsnis
Šis sprendimas skirtas valstybėms narėms.
Priimta Briuselyje, 2008 m. lapkričio 7 d.